ครม.อนุมัติวงเงินอุดหนุนบริการสาธารณะประจำปี 2563 ให้ ขสมก. และ รฟท. รวมกว่า 5,000 ล้านบาท พร้อมปรับประมาณการรายได้และต้นทุนการบริการสาธารณะให้สอดคล้องกับตัวเลขทางเศรษฐกิจในปัจจุบัน
พลตรี อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีมีมติอนุมัติวงเงินอุดหนุนบริการสาธารณะประจำปีงบประมาณ 2563 ขององค์การขนส่งมวลชนกรุงเทพ (ขสมก.) และการรถไฟแห่งประเทศไทย ตามที่กระทรวงการคลังเสนอ         โดยคณะกรรมการฯ ได้ปรับประมาณการรายได้และต้นทุนการบริการสาธารณะ ให้สอดคล้องกับตัวเลขทางเศรษฐกิจในปัจจุบัน อีกทั้งยังปรับรายการที่ไม่เกี่ยวข้องกับการให้บริการสาธารณะออก โดย ขสมก. ได้ขอรับเงินอุดหนุนทั้งสิ้น 4,976 ล้านบาท แต่จะได้รับเงินสนับสนุนครั้งนี้ 1,775 ล้านบาท โดยได้ปรับลดรายได้จากรถปรับอากาศออกทั้งหมด เนื่องจากไม่เข้าข่ายการประมาณการรายได้กับการดำเนินการ และจะมีการปรับต้นทุนรถปรับอากาศออก เนื่องจากไม่มีหลักฐานอ้างอิงว่า ขสมก. ถูกควบคุมราคารวมถึงลดเงินเดือนค่าจ้าง สวัสดิการ และค่าเชื้อเพลิง        ทั้งนี้ ในส่วนของ รฟท. ได้ขอรับเงินสนับสนุนทั้งสิ้น 7,076 ล้านบาท ซึ่งจะได้รับเงินสนับสนุนในครั้งนี้ 3,238 ล้านบาท ซึ่งได้จัดลดในส่วนของโครงสร้างพื้นฐาน ค่าเสริมราคา และต้นทุนดอกเบี้ย เนื่องจากมีค่าใช้จ่ายบางส่วนที่รัฐเป็นผู้รับภาระในการลงทุน ตลอดจนปรับรายได้บำเหน็จบำนาญออกทั้งหมด เนื่องจากเป็นสวัสดิการของเจ้าหน้าที่ที่ปลดเกษียณไปแล้ว#คณะรัฐมนตรี  #ขสมก.  #การรถไฟแห่งประเทศไทย  #สำนักข่าว #กรมประชาสัมพันธ์